सिप्यान अवार्ड भदौ २४ मा
कोभिड-१९ महामारीपछि दुई वर्षयता घरेलु तथा अन्तर्राष्ट्रिय प्रतियोगितामा गरिएको प्रदर्शनको आधारमा उत्कृष्ट खेलाडीलाई ‘एनसीसीएस–सिप्यान क्रिकेट अवार्ड २०२२’ प्रदान गरिने भएको छ ।
काठमाडौँ — कोभिड-१९ महामारीपछि दुई वर्षयता घरेलु तथा अन्तर्राष्ट्रिय प्रतियोगितामा गरिएको प्रदर्शनको आधारमा उत्कृष्ट खेलाडीलाई ‘एनसीसीएस–सिप्यान क्रिकेट अवार्ड २०२२’ प्रदान गरिने भएको छ ।क्रिकेट खेलाडी संघ नेपाल (सिप्यान) ले आयोजना गर्ने अवार्ड समारोह भदौ २४ गते राजधानीमा हुने छ ।सिप्यानले सन् २०१९ मा सुरु गरेको उक्त अवार्ड पहिलो संस्करणपछि महामारीले प्रभावित भएको थियो । उसले असहज परिस्थितिको कारण अवार्ड स्थगित गर्दै सन् २०२० मा ४ लाख ६२ हजार रुपैयाँ ‘कोरोना भाइरस संक्रमण रोकथाम, नियन्त्रण तथा उपचार कोष’ लाई दिएको थियो । त्यसैले महामारीयता पहिलोपल्ट हुन लागेको सिप्यान अवार्डमा पाँच विधा समेटिएको छ । अवार्डलाई एनसीसीएस ग्रुपले प्रायोजन गरेको छ ।वर्ष क्रिकेट खेलाडीको अवार्ड विजेता पुरुष र महिलालाई जनही १ लाख ३२ हजार दिइने सिप्यानले जनाएको छ । विशेष अवार्ड विजेताले पनि १ लाख ३२ हजार हात पार्ने छन् । त्यस्तै, उदीयमान खेलाडी र उत्कृष्ट क्षणको अवार्ड जित्नेले जनही ६६ हजार पाउने छन् ।‘सन् २०२१ र ०२२ मा मा घरेलु तथा अन्तर्राष्ट्रिय प्रतियोगितामा गरिएको प्रदर्शनको तथ्यांकको आधारमा अवार्ड विजेताको छनोट गरिने छ । पाँच जनाको प्राविधिक समिति बनाउने छौं र त्यही समितिले सम्पूर्ण विधामा मनोनयनको छनोट गर्ने छ,’ सिप्यानका महासचिव पारस खड्काले भने, ‘नेपाली क्रिकेटमा विशेष योगदान पुर्‍याउने खेलाडीलाई विशेष अवार्ड दिइने छ । उत्कृष्ट क्षणको अवार्डमा एक खेलाडी वा टिम हुनसक्ने छ । यसको लागि नेपाल क्रिकेट संघ (क्यान) सँग सहकार्य गर्ने छौं ।’